TWPC เปิดเทรดวันแรกที่ 6.85 บ. แนวโน้มกำไรปีหน้า 59-60 โตต่อเนื่อง
TWPC เปิดเทรดวันแรกที่ 6.85 บ. แนวโน้มกำไรปีหน้า 59-60 โตต่อเนื่อง ล่าสุดเมื่อเวลา 10.33 น.ราคาหุ้น TWPC อยู่ที่ 6.50 บ. มูลค่าซื้อขาย 465.58 ล้านบาท โดยเปิดตลาดที่ 6.85 บ.ราคาสูงสุดที่ 7.50 บ.และต่ำสุดที่ 6.35 บ.
5 ต.ค. 2558

ผู้สื่อข่าวรายงานว่า บริษัท ไทยวา จำกัด (มหาชน) หรือ TWPC ราคาเปิดเทรดวันแรกที่ 6.85 บาท ล่าสุดเมื่อเวลา 10.33 น.ราคาหุ้น TWPC อยู่ที่ 6.50 บาท มูลค่าซื้อขาย 465.58 ล้านบาท โดยเปิดตลาดที่ 6.85 บาท ราคาปรับตัวขึ้นสูงสุดที่ 7.50 บาท และราคาปรับตัวลงต่ำสุดที่ 6.35 บาท
ฝ่ายวิจัยบล.เอเชีย พลัส คาดการณ์ว่า แนวโน้มกำไรโดยรวมของ TWPC คาดกำไรปี 2559-2560 จะเติบโต 16.2% yoy และ 7.8% yoy เท่ากับ 529 ล้านบาท และ 570 ล้านบาท ตามลำดับ ทั้งนี้ TWPC มีเป้าหมายที่จะเพิ่มยอดขายเป็น 2 เท่าตัวในอีก 5 ปีข้างหน้า โดยเพิ่มยอดขาย 5,500 ล้านบาท จากปี 2557 เป็น 11,000 ล้านบาทในปี 2563
ตามที่ตลาดหลักทรัพย์ได้สั่งห้ามการซื้อหรือขายหลักทรัพย์ของบมจ.ไทยวาฟูดโปรดักส์(TWFP) และบมจ. ไทยวาสตาร์ช (TWS) ตั้งแต่วันที่ 23 กันยายน 2558 – 2 ตุลาคม 2558 ตามที่บริษัทร้องขอ เพื่อการเตรียมการเกี่ยวกับการจัดสรรหุ้นของบริษัทใหม่ คือ บมจ.ไทยวา(TWPC) ให้แก่ผู้ถือหุ้นของ TWFP และ ของ TWS รวมถึงการดำเนินการต่าง ๆ ที่เกี่ยวข้องเพื่อให้สามารถนำหลักทรัพย์ของ TWPC เข้าเป็นหลักทรัพย์จดทะเบียนในตลาดหลักทรัพย์ได้นั้น บัดนี้ TWFP และ TWS ได้ดำเนินการควบบริษัทแล้วเสร็จ และกำหนดให้เริ่มซื้อขายได้ตั้งแต่วันที่ 5 ตุลาคม 2558 เป็นต้นไป
สำหรับการซื้อขายหลักทรัพย์ของ TWPC ตลาดหลักทรัพย์กำหนดไว้ดังนี้
1. หุ้นสามัญจำนวน 880,420,930 หุ้น มูลค่าที่ตราไว้หุ้นละ 1 บาท รวม 880,420,930บาท เริ่มทำการซื้อขายในตลาดหลักทรัพย์ได้ตั้งแต่วันที่ 5 ตุลาคม 2558 เป็นต้นไป
2. หุ้นสามัญของ TWPC จัดอยู่ในกลุ่มเกษตรและอุตสาหกรรมอาหาร หมวดธุรกิจการเกษตร  และใช้ชื่อย่อในการซื้อขายหลักทรัพย์ว่า “TWPC”
3. เพื่อให้หลักทรัพย์ของ TWPC สามารถซื้อขายได้ตามสภาพความเป็นจริง ตลาดหลักทรัพย์จึงอาศัยอำนาจตามความในข้อ 29(3) ของข้อบังคับตลาดหลักทรัพย์แห่งประเทศไทย เรื่องการซื้อขาย การชำระราคา และการส่งมอบหลักทรัพย์ในตลาดหลักทรัพย์ พ.ศ. 2555 กำหนดให้ราคาซื้อขายหลักทรัพย์ของ TWPC ในวันที่ 5 ตุลาคม 2558 ไม่มีราคาสูงสุดและต่ำสุด